b'\n_START_ARTICLE_\nHan, hun og leoparden\n_START_SECTION_\nHandling\n_START_PARAGRAPH_\nDavid Huxley (Cary Grant) er en venlig og distr\xc3\xa6t pal\xc3\xa6ontolog, hvis liv er fyldt med problemer. Gennem fire \xc3\xa5r har han arbejdet p\xc3\xa5 at samle skelettet af en brontosaurus, men han mangler en enkelt knogle. Privat st\xc3\xa5r han over for at skulle giftes med den dominerende Alice Swallow (Virginia Walker), og endelig skal han s\xc3\xb8rge for at g\xc3\xb8re et godt indtryk p\xc3\xa5 den stenrige mrs. Random (May Robson), der overvejer at give en million dollars til hans museum. Dagen f\xc3\xb8r sit bryllup m\xc3\xb8der han tilf\xc3\xa6ldigt Susan Vance (Katharine Hepburn) ved en golfbane, hvor han spiller med mrs. Randoms advokat, dr. Peabody (George Irving). Susan er en ung kvinde, der tager tilv\xc3\xa6relsen let og har en form for logik, der er helt anderledes end Davids. Desuden er hun, hvilket ikke afsl\xc3\xb8res med det samme, mrs. Randoms niece._NEWLINE_Susans bror har fra Brasilien sendt hende en tam leopard ved navn \'Baby\', som hun skal give til sin tante. Susan tror, at David er zoolog i stedet for pal\xc3\xa6ontolog, og hun presser ham med stor overbevisning til at tage med til sit hus p\xc3\xa5 landet i Connecticut for at hj\xc3\xa6lpe hende med at tage sig af Baby. Sagen kompliceres af, at Susan beslutter sig for, at hun er forelsket i David, og hun g\xc3\xb8r alt, hvad hun kan for at holde ham i huset, s\xc3\xa5 han ikke bliver gift med kollegaen._NEWLINE_David har den sidste knogle, der mangler for at g\xc3\xb8re brontosaurussen p\xc3\xa5 museet f\xc3\xa6rdig, med p\xc3\xa5 bes\xc3\xb8get hos Susan, og hendes hund George (Asta) tager p\xc3\xa5 et tidspunkt knoglen og begraver den i haven. P\xc3\xa5 et tidspunkt kommer mrs. Random til stede. Hun ved ikke, hvem David er, idet Susan introducerer ham som \'mr. Bone\'. Situationen kompliceres yderligere, da f\xc3\xb8rst Baby og senere George stikker af. Dertil kommer, at David og Susan lukker en anden leopard ud af sit bur i den formodning, at det er Baby. Den anden leopard stammer fra et cirkus i n\xc3\xa6rheden og er absolut ikke tam; den var netop p\xc3\xa5 vej til at blive aflivet af den \xc3\xa5rsag._NEWLINE_Susan og David m\xc3\xa5 nu finde Baby og George samt dinosaurknoglen, alt imens de skal g\xc3\xb8re en indsats for at overbevise mrs. Random om, at hun skal give pengene til museet. For at g\xc3\xb8re forvirringen total ender Susan og David i det lokale f\xc3\xa6ngsel for at bryde ind hos dr. Frits Lehman (Fritz Feld). Omr\xc3\xa5dets betjent (Walter Catlett) kan ikke finde hoved eller hale p\xc3\xa5 deres forklaringer, og det hj\xc3\xa6lper ikke, da Susan pr\xc3\xb8ver at bilde ham ind, at de er medlemmer af \'Leopardbanden\'. Hun omtaler sig selv om \'Swingin\' Door Susie\' og David som \'Jerry the Nipper\' (et navn der knyttes til Grants figur af Irene Dunne i En frygtelig sandhed). David fors\xc3\xb8ger at f\xc3\xa5 lidt fornuft ind i situationen ved at beskrive Susans forklaringer som noget hun har fundet p\xc3\xa5 fra "film hun har set"._NEWLINE_Omsider ankommer mrs. Randoms advokat for at identificere de f\xc3\xa6ngslede, og Baby og George dukker ogs\xc3\xa5 op i f\xc3\xa6ngslet. Under forvirringen sniger Susan sig ud ad vinduet, hvor hun m\xc3\xb8der den aggressive leopard, som hun forveksler med Baby og derfor fors\xc3\xb8ger at f\xc3\xa5 med. David kommer til og redder hende ved at genne leoparden ind i en f\xc3\xa6ngselscelle ved hj\xc3\xa6lp af en stol._NEWLINE_En uge senere ops\xc3\xb8ger Susan David p\xc3\xa5 museet, hvor han arbejder p\xc3\xa5 brontosaurus-skelettet. Alice har sl\xc3\xa5et op med ham, og mrs. Random har afsl\xc3\xa5et at give sin donation til museet, s\xc3\xa5 David er nedtrykt. Imidlertid har Susan den knogle med, som George havde begravet, og hun fort\xc3\xa6ller David, at hun vil donere den million, som hendes tante i stedet gav til Susan, til museet. David er besk\xc3\xa6ftiget h\xc3\xb8jt oppe p\xc3\xa5 en stige og har sv\xc3\xa6rt ved at h\xc3\xb8re hende, s\xc3\xa5 Susan kravler op p\xc3\xa5 en stige ved siden af. Den er dog noget usikker, s\xc3\xa5 mens hun f\xc3\xa5r trukket ud af David, at han elsker hende, svajer stigen mere og mere og ender med at v\xc3\xa6lte, hvorved den tr\xc3\xa6kker hele skelettet ned. P\xc3\xa5 trods af, at han kan se sit m\xc3\xb8jsommeligt opbyggede v\xc3\xa6rk helt brudt i stykker, ler han hjerteligt og omfavner sin kommende brud.\n_START_SECTION_\nH\xc3\xa6der og priser\n_START_PARAGRAPH_\nI 1990 blev Han, hun og leoparden udvalgt til bevarelse af National Film Registry for at v\xc3\xa6re "kulturelt, historisk og \xc3\xa6stetisk betydende". Den er i flere sammenh\xc3\xa6nge valgt blandt de bedste film i verden og/eller bedste komedier. American Film Institute har valgt filmen som nr. 97, senere som nr. 88, p\xc3\xa5 en liste over de bedste amerikanske film gennem tiderne samt som nr. 14 blandt de bedste komedier.\n_START_SECTION_\nAndre udgaver\n_START_PARAGRAPH_\nFilmen er blevet citeret i flere andre film. I Ude med sn\xc3\xb8ren fra 1964, ogs\xc3\xa5 af Howard Hawks, rives noget af Maria Perschys kjole af, hvilket ogs\xc3\xa5 sker med Susans kjole, b\xc3\xa5ret af David, i Han, hun og leoparden. I What\'s Up Doc? fra 1972 f\xc3\xa5r Barbra Streisand tilsvarende revet sin kjole i stykker._NEWLINE_Filmen Who\'s That Girl? fra 1987 med Madonna er l\xc3\xb8st baseret p\xc3\xa5 Han, hun og leoparden.\n_START_SECTION_\nOrdet \'gay\'\n_START_PARAGRAPH_\nDet er ofte diskuteret, om denne film er den f\xc3\xb8rste ud over pornografiske film, hvori ordet \'gay\' bruges som synonym for homoseksuel. I filmen bliver David p\xc3\xa5 et tidspunkt n\xc3\xb8dt til at tage Susans neglig\xc3\xa9 p\xc3\xa5, og da han bliver spurgt hvorfor, udbryder han desperat "Because I just went gay all of a sudden!" ("Fordi jeg bare lige pludselig blev b\xc3\xb8sse/glad!"), samtidig med at han giver et hop. Det er dog uklart, om han bruger ordet i den \xc3\xa6ldre betydning for "glad", eller der er tale om en bevidst hentydning til homoseksualitet._NEWLINE_Der var tilsyneladende tale om en improviseret replik af Cary Grant, idet David if\xc3\xb8lge det originale manuskript p\xc3\xa5 dette sted skulle sige "I... I suppose you think it\'s odd, my wearing this. I realize it looks odd... I don\'t usually... I mean, I don\'t own one of these." Grants udbrud kunne antyde, at det i de kredse i Hollywood, hvor han f\xc3\xa6rdedes, var almindeligt at bruge \'gay\' som slang. Der er dog ingen, der var med til at lave filmen, der nogensinde har bekr\xc3\xa6ftet dette.'